Source: http://xn--kutyabart-71a.hu/hasznos/49/kutyaharapas_kutyatamadas_jogi_kovetkezmenyeirol
Timestamp: 2018-12-16 00:51:51
Document Index: 15641833

Matched Legal Cases: ['bíróság ', 'bíróság ', 'Bíróság ', 'bíróság ', 'bíróság ', 'bíróság ']

﻿ Kutyaharapás, kutyatámadás jogi következményeiről - Hasznos - Kutyabarát.hu
Főoldal → Hasznos → Kutyaharapás, kutyatámadás jogi következményeiről
2013 JÚL 17 | Hasznos
Az utóbbi években egyre több kártérítési per indul kutyatámadások miatt, párhuzamosan a szabálysértési - vagy büntetőeljárásokkal. Viszonylag gyakran válnak kutyatámadás áldozataivá a postások. Például pár éve indított egy kártérítési pert egy postás, mert megharapta egy kutya, amikor megpróbálta a postaládába betenni az újságot az egyik körbekerített háznál. A gazdával szemben szabálysértési eljárás indult veszélyeztetés kutyával címen. Az eljárást azonban megszüntetették arra hivatkozással, hogy a gazda körültekintően járt el az ügyben: kerítésen belül tartotta a kutyáját, valamint a kerítésre „harapós kutya” feliratú táblát is tett ki, a bíróság szerint a postásnak tisztában kellett lennie a kutya kiszámíthatatlanságával. Az elsőfokú bíróság azt állapította meg, hogy a gazda a tőle elvárható módon járt el, így nincs megtérítési kötelezettsége. A felülvizsgálati eljárás eredményeképp azonban a Legfelsőbb Bíróság már nem így gondolta: azt mondta ítéletében, hogy attól még, hogy a szabálysértési eljárást megszüntették a gazdával szemben, állattartóként a megtérítési kötelezettsége fennáll, helyt kell állnia a kárért, amit a kutyája a postásnak okozott. Így meg kellett téríteni a támadásból eredő orvosi költségeket, valamint a postás munkakieséséből fakadó jövedelem kiesést is.
Egy másik bírósági esetben az alperes kutyái megtámadták a felperest, aki az ebből származó sérülései miatt több műtéten esett át. Az alperes büntetőjogi felelősségét maradandó fogyatékosságot okozó gondatlanságból elkövetett testi sértés vétsége miatt a bíróság jogerős ítéletével megállapította. Ezt követően a felperes kártérítési pert indított, melyben 2.000.000 Ft nem vagyoni kára megtérítését kérte. A bíróság - a keresetet nagyobbrészt alaposnak tartva - kötelezte az alperest, hogy fizessen 1.061.613 Ft-ot felperesnek. A bíróság ebben az ügyben a szakértői véleményben megállapított 20%-os munkaképesség-csökkenést, a támadással okozati összefüggésben álló maradandó fogyatékosságot és a megtámadott személy pszichés megbetegedését (kialakult pánikbetegségét) értékelte. Mivel az alperes a megítélt összeget sokallta felülvizsgálati eljárást indított, de a kérelmét elutasította a Legfelsőbb Bíróság, arra hivatkozással, hogy a nem vagyoni kártérítés nem tekinthető eltúlzottnak a bizonyítási eljárás alapján, ezen bírói fórum is az orvos szakértői véleményt vette alapul döntésénél, mely megállapította, hogy a kutyák támadásával okozati összefüggésben áll a maradandó fogyatékosság, valamint a pszichés károsodás is.